《饮青邑柳林》
清代·龙震

海门开船几百里，好奇亦无奇可寻。荒涯乱草败人意，但见有可即关心。

一株两株少浓阴，青邑之柳始成林。正好磅礴开我襟，泊船遂入林之深。

呼来舟子十余人，列席泥饮杯同斟。舟子醉歌我醉吟，两相暗笑非知音。

百壶已空不得足，群群归鸟声相渎。夕阳入水月上天，凉风夜送蒲帆绿。

作者简介：龙震（1657-1726）字文雷，号东溟。直隶天津人，布衣，惊才绝艳，时作俚语，善酒使狂，落拓江湖，著有《玉红草堂诗文集》。